Säteilytyötä tekevän henkilön terveystarkkailu ja säteilyannosten seuranta

Säteilytyötä tekevien terveystarkkailua säätelevät säteilylainsäädäntö sekä Säteilyturvakeskuksen määräykset ja ohjeet. Kuvantamisen palvelualueen säteilytyötä tekevien terveystarkkailun toteuttaa Pohteen työterveyspalvelujen tuottaja.

Säteilytyöhön tulevan henkilön velvollisuutena on käydä alkutarkastuksessa työterveyshuollossa ja toimittaa alkutarkastuslausunto työantajalle. Säteilytyöluokkaan A kuuluvan työntekijän velvollisuutena on käydä lääkärin määräämissä terveystarkastuksissa lääkärin määräämin välein, kuitenkin vähintään kerran kolmessa vuodessa. Säteilytyötä tekevän on ilmoitettava raskaudestaan heti raskauden toteamisen jälkeen työnantajalle ja työterveyteen.

## **Säteilytyön aloittaminen**

Osastonhoitaja/vyp (röntgenhoitajat) tai osaamiskeskussihteeri (radiologit, fyysikot) ilmoittaa ennen työn aloittamista annostarkkailussa olevan säteilytyötä tekevän tiedot sähköisesti Dosecolle. Lyhytaikaisia sijaisuuksia varten tilataan anonyymeja mittareita. Säteilytyöluokassa A työskentelevillä henkilöillä on käytössä henkilökohtainen sädeannosmittari ja mittari tulee lukea kuukauden välein. Harkinnan mukaan säteilytyöluokkaan B kuuluvilla työntekijöillä on joko henkilökohtainen mittari tai he ovat altistusolosuhteiden tarkkailun piirissä. Säteilytyöluokkaan B kuuluvalla työntekijällä mittari tulee lukea kolmen kuukauden välein. Henkilöannostiedot siirtyvät Dosecolta suoraan Säteilyturvakeskuksen annosrekisteriin.

Työhönottotilanteessa luokituksen tekee hoitohenkilökunnan osalta ylihoitaja, fyysikoiden osalta ylifyysikko ja lääkäreiden osalta kuvantamisen ylilääkäri Säteilytyöluokituksen määrittelytyöryhmän ohjeen pohjalta. Mikäli työntekijä kuuluu säteilytyöluokkaan B, arvioidaan tässä yhteydessä henkilökohtaisen annosmittarin tarve.

Osastonhoitaja/vyp tai osaamiskeskussihteeri ilmoittaa työterveyshoitajalle uuden säteilytyötä tekevän työntekijän henkilötiedot, työtehtävän keston, säteilytyöluokan, työtehtävät/työolot ja muut säteilyaltistukseen vaikuttavat tekijät. Työntekijä varaa itse alkutarkastusajan.

Toistuvasti sijaisena olevalle alkutarkastus tehdään kerran saman vuoden aikana, mikäli työntekijän terveydentilassa ei tapahdu oleellista muutosta.

## **Alkutarkastus ja todistuksen toimittaminen**

Säteilyluokkaan A kuuluvan työntekijän alkutarkastuksen tekee vaadittavan pätevyyden omaava työterveyslääkäri. Säteilyluokkaan B kuuluvan työntekijän alkutarkastuksen voi tehdä muukin työterveyslääkäri.

Osastonhoitaja tai klinikkasihteeri vastaa, että säteilyluokkaan A kuuluvan työntekijän on toimittanut alkutarkastustodistuksen ennen töiden aloittamista. Em. vastuuhenkilö huolehtii, että säteilyluokkaan B kuuluvan työntekijän toimittaa alkutarkastustodistuksen viimeistään kuukauden kuluessa töiden aloittamisesta.

## **Terveydentilan seuranta**

Työterveys lähettää vuosittain säteilyluokkaan A kuuluvalle työntekijälle terveydentilan seurantakyselylomakkeen tai lääkärin tarkastusajan. Säteilyluokkaan B kuuluvien työntekijöiden terveydentilan seurantatarkastus tehdään työpaikkaselvityksen yhteydessä noin viiden vuoden välein. Ylimääräinen lääkärintarkastus on aiheellinen, jos työntekijän terveydentilassa tapahtuu oleellinen muutos.

## **Säteilyannosten seuranta ja -työskentelyn ohjaus**

Säteilytyötä tekevien säteilyannosten seurannasta vastaa ylifyysikko, joka seurannan perusteella poimii selvitettäväksi tilastollisesti poikkeavat annokset. Työntekijälle, jonka syväannoksen oletetaan ylittävän 20 mSv/v, otetaan käyttöön toinen, suojaesiliinan alainen annosmittari. Lisäksi osastonylilääkäri yhdessä säteilyturvallisuusasiantuntijan kanssa ohjaa säteilyhygieenistä työskentelyä.

Osastonhoitaja/vyp tai osaamiskeskussihteeri ilmoittaa kerran vuodessa työterveyteen säteilytyötä tekevien tiedot ja säteilyannosten vuositason seurantatulokset.

## **Säteilytyön kirjaaminen radiologiseen tietojärjestelmään**

Kuvantamistutkimukseen osallistunut henkilöstö lisätään RIS-järjestelmään ”Lisää henkilö” - valikon kautta. Tutkimuksen/toimenpiteen aikana säteilylle altistuneen henkilön kohdalle merkitään täppä ”altistunut” - kohtaan. Säteilylle altistaviksi työtehtäviksi katsotaan tutkimuksen/toimenpiteen tekeminen, kuvaushuoneessa avustaminen ja kiinnipitäminen. Osastokuvaajat merkitään altistujiksi vain, jos eksponoija ei saa riittävää (vähintään 3 m) etäisyyttä.

## **Säteilytyöluokkien tarkistus**

Pohteen Säteilytyöluokituksen määrittelytyöryhmä määrittelee säteilytyöluokkaan A kuuluvat tehtävät ja niitä tekevät henkilöt sekä seuraa määrittelyn ajantasaisuutta ja toimivuutta, jotta kaikissa hyvinvointialueen yksiköissä käytetään samoja määrittelyperiaatteita.

Säteilyturvallisuusvastaava yhdessä vastuuhenkilöiden kanssa tarkistaa säteilytyötä tekevien säteilytyöluokat vuosittain sekä tarvittaessa muulloinkin esim. työntekijän työtehtävien muuttuessa tai hänen ilmoittaessa raskaudestaan.

## **Työskentely raskauden aikana**

Raskauden aikana säteilytyöluokkaan A kuuluva työntekijä työskentelee säteilytyöluokan B tehtävissä. Raskaana oleva säteilytyöluokkaan B kuuluva työntekijä voi toimia myös osastokuvausten suorittajana, kun hän noudattaa hyvän käytännön mukaisia työtapoja.